b'\n_START_ARTICLE_\nAsk\n_START_SECTION_\nAsk som medisinplante\n_START_PARAGRAPH_\nAsk har hatt stor betydning i tidligere tiders medisin. Barken har v\xc3\xa6rt brukt til \xc3\xa5 stoppe bl\xc3\xb8dninger fordi den har en adstringerende virkning. Askeblader har blitt brukt i avf\xc3\xb8rende og urindrivende midler._NEWLINE_Askeavkok skulle hjelpe mot det meste p\xc3\xa5 1970-tallet og ble solgt i store mengder over hele landet. Avkok av veden eller morknede greiner skulle kunne hjelpe mot kreft. Ask i alle former ble kokt og apotekene kunne ikke skaffe nok. Fra en omsetning av t\xc3\xb8rkede askeblader (folium fraxini) p\xc3\xa5 68 kg i 1976 steg den til 4,3 tonn to \xc3\xa5r seinere, for s\xc3\xa5 raskt \xc3\xa5 g\xc3\xa5 tilbake til det normale. Nyere forskning har ogs\xc3\xa5 vist at det ikke finnes holdepunkter for at ask kan helbrede kreft.\n_START_SECTION_\nTrevirke\n_START_PARAGRAPH_\nSom trevirke er ask motebetinget benyttet innen fremstilling av m\xc3\xb8bler, innredninger, parkett, men ogs\xc3\xa5 til skaft p\xc3\xa5 redskaper og \xc3\xa5rer. Askens ved er sterk, hard og seig og har s\xc3\xa6rlig god bruddstyrke ved sjokkbelastning. Dette gj\xc3\xb8r at ask egner seg godt til redskaper og verkt\xc3\xb8yskaft, spesielt til slagverkt\xc3\xb8y. Tidligere ble ask ogs\xc3\xa5 brukt til ski og meier p\xc3\xa5 grunn av treets seighet og styrke. Det er et lyst materiale med grov struktur, pene store \xc3\xa5rrings-tegninger i tangentielt sk\xc3\xa5ret virke, og ganske rettlinjet med 3-4 mm \xc3\xa5rringsavstand i radielt sk\xc3\xa5ret virke. Ask er litt utsatt for m\xc3\xb8rkere flekker: falsk kjerne. Virket har ellers ingen synlig kjerneved, men er ensartet i farge._NEWLINE_Ask er et varmekj\xc3\xa6rt treslag som f\xc3\xa5r best vekst p\xc3\xa5 dyp, kalkholdig og moldrik jord med frisk fuktighet. Ask er spesielt \xc3\xb8mt\xc3\xa5lig for frost som ung. Ung ask er skygget\xc3\xa5lende, mens arten blir lyskrevende som gammel. Tr\xc3\xa6rne m\xc3\xa5 st\xc3\xa5 tett i ung alder bl.a. for \xc3\xa5 unng\xc3\xa5 \xe2\x80\x9dgaffelvekst\xe2\x80\x9d men m\xc3\xa5 tynnes som eldre om man \xc3\xb8nsker kraftige tr\xc3\xa6r med god diameterutvikling.\n_START_SECTION_\nAsk i kulturlandskapet\n_START_PARAGRAPH_\nAskel\xc3\xb8v var godt f\xc3\xb4r for husdyra. I det gamle jordbruket ble enkelte asketr\xc3\xa6r brukt p\xc3\xa5 en spesiell m\xc3\xa5te ved at de med noen \xc3\xa5rs mellomrom ble kyllet, dvs. at greinene ble sk\xc3\xa5ret tilbake, og kvistene ble bundet sammen til laukjerver for \xc3\xa5 brukes som vinterfor til husdyra. P\xc3\xa5 Vestlandet ventet en helst til v\xc3\xa5ren f\xc3\xb8r en styvet, for \xc3\xa5 f\xc3\xa5 med mest mulig n\xc3\xa6ring fra sevje og nye skudd. _NEWLINE_Mange ulike treslag ble benyttet p\xc3\xa5 denne m\xc3\xa5ten, men der ask kunne vokse og gro ble dette treslaget foretrukket. I det gamle kulturlandskapet h\xc3\xb8rte disse markante kyllede tr\xc3\xa6rne hjemme. De var gjerne 3 \xe2\x80\x93 5 meter h\xc3\xb8ye, og hadde gjerne ei krone med noen korte tykke greiner. En styvar  eller styving kunne et slikt tre kalles. Asker som ble behandlet p\xc3\xa5 denne m\xc3\xa5ten ble gjerne hole innvendig, og de kunne bli meget gamle, trolig 150-200 \xc3\xa5r. En slik hol trestamme kunne v\xc3\xa6re sj\xc3\xb8lvokst emneved for beholdere til korn og mel, eller til mindre beholdere. Det p\xc3\xa5st\xc3\xa5es at ordet eske er avledet av trenavnet ask.'